रामनगर कोई कैम्प नेहा लग्गे दा फिरी बी कोई त्रै हजार आदमी रामनगर उठी आए दा हा। लब्बू ते रामी बी रामनगर सरकारी धर्मशाला च टिके दे हे। सराईं दी सामनी धारै दी पिछली बक्खी लब्बा दी धारै उप्पर लब्बू दा घर ऐ पर उत्थै जाने दा हीला नेहा पौंदा। हुन पिन्नियैं च ओ जोर नेहा रेदा, जेकिआं पिन्नियां बड्डेलै मुंह न्हेरै सरकारी गबाई देने गी मजोड़ी दा चलदियां ते तरकालें लै दिये बलने थुआं पैहलै गै तरीक भुगताइयै घर परतोइयै उठी औंदियां हियां। अज्ज सामनी चढ़ाई दिक्खियै ओदियां लत्तां कम्बी-कम्बी पेइयां। ऐबैं लब्बू गी अद्दा नेईं छोड़ेया। फिरी खड़साई तां दम नेही लैन दिंदी। सिद्दे-पद्दरे रस्ते गैं नेही लगदी ते फिरी तरमैने दी सिद्दी खड़ी चढ़ाई कुस चढ़नी ? जम्मुआ दा आए दे लब्बू दे पनशानुऐ उस्सी दस्सेया हा के तेरी कुड़ी राजसिंहे डरैबरै दे घर रौंहदी ऐ। लब्बू शानो गी आनने गी चलेया तां रामी बोली ही-“दिक्खेओ हुन ओदा के आनना, ओ कोई हुन आनने जुगड़ी थोड़ी रेई दी ऐ डरैबरै दे रौंहदी ऐ, के भरोसा...करी आओ उन्दे गै उस्सी उत्थैं बनकाने दी गल्ल-कत्थ।”